Kobbie Mainoo, jucătorul de doar 18 ani al lui Manchester United, a fost convocat pentru prima dată la naţionala Angliei pentru viitoarele meciuri amicale, împotriva Braziliei şi Belgiei, a anunţat marţi Federaţia engleză de fotbal, scrie AFP.
"Este un jucător care încă mai poate progresa, dar a avut un început de carieră fantastic şi va fi important să-l urmărim şi în viitor", declara Gareth Southgate, selecţionerul Angliei, în februarie.
Performanţele sale au atras atenţia selecţionerului Angliei, iar Kobbie Mainoo a părăsit lotul naţionalei Under 21, unde fusese convocat iniţial, pentru a se alătura primei reprezentative.
Cu această convocare, el are şansa de a se dovedi că merită să fie prezent şi la EURO 2024, programat în perioada 14 iunie - 14 iulie în Germania.
Vicecampioana europeană va juca acasă cu Brazilia şi Belgia, pe 23 şi 26 martie, pe Wembley, ultimele meciuri ale naţionalei Angliei înainte de anunţarea listei pentru EURO. Anglia va evolua într-o grupă alături de Slovenia, Danemarca şi Serbia.